b'\n_START_ARTICLE_\nOtome wa Boku ni Koishiteru\n_START_SECTION_\nPlot\n_START_PARAGRAPH_\nDa hovedpersonen drengen Mizuho Miyanokoujis bedstefar d\xc3\xb8r, er denne sidste vilje, at Mizuhu skal skifte til sin mors gamle skole, en ren pigeskole. Efter en dygtig make-over begynder Mizuhu nu forkl\xc3\xa6dt som pige og under falsk navn p\xc3\xa5 skolen. Her bliver den flotte, sporty og venlige "pige" hurtigt popul\xc3\xa6r blandt sine intetanende kammerater, der snart v\xc3\xa6lger hende til "\xc3\x86ldste" (Oneesama, se nedenfor), et valg der imidlertid ikke huer elevr\xc3\xa5dsformanden. Og alt imens Mizuho m\xc3\xa5 g\xc3\xb8re sit bedste for at undg\xc3\xa5 at blive opdaget af sine nye veninder og kammerater._NEWLINE_Mens ogs\xc3\xa5 andre problemer og overraskelser venter Mizuho. Yngre piger med f\xc3\xb8lelsesm\xc3\xa6ssige problemer, et sp\xc3\xb8gelse i hans v\xc3\xa6relse og en barndomsveninde med hjertesorger st\xc3\xa5r p\xc3\xa5 programmet, efterh\xc3\xa5nden som skole\xc3\xa5ret skrider frem.\n_START_SECTION_\nTitel\n_START_PARAGRAPH_\nBlev originaltitlens kanji l\xc3\xa6st korrekt ville der st\xc3\xa5 Shojo wa oneesama ni koishiteru (pigerne bliver forelsket i \xc3\xa6ldste s\xc3\xb8ster). Ved at tilf\xc3\xb8je furigana et par steder angav skaberne imidlertid at et par af ordene skulle l\xc3\xa6ses p\xc3\xa5 en anden m\xc3\xa5de, hvorved titlen blev tvetydig._NEWLINE_Det ene sted er de indledende kanji \xe5\x87\xa6\xe5\xa5\xb3 (shojo), der b\xc3\xa5de kan betyde "jomfru" og "ung dame". Skaberne tilf\xc3\xb8jede imidlertid furigana for at indikerer, at de \xc3\xb8nskede det l\xc3\xa6st "otome", hvilket betyder ung pige. Andre furigana blev tilf\xc3\xb8jet over \xe3\x81\x8a\xe5\xa7\x89\xe3\x81\x95\xe3\x81\xbe (oneesama) for at indikere at de \xc3\xb8nskede det l\xc3\xa6st "boku" (maskulin form for "jeg") for at s\xc3\xa6tte fokus p\xc3\xa5, at hovedpersonen (den omtalte oneesama) faktisk er en dreng. Trods de forskellige kanji er den officielle l\xc3\xa6sem\xc3\xa5de "Otome wa Boku ni Koishiteru", omtrent betydende "Pigerne bliver forelskede i mig". Da spillet blev overf\xc3\xb8rt til PlayStation 2 blev det omd\xc3\xb8bt til \xe4\xb9\x99\xe5\xa5\xb3\xe3\x81\xaf\xe3\x81\x8a\xe5\xa7\x89\xe3\x81\x95\xe3\x81\xbe\xe3\x81\xab\xe6\x81\x8b\xe3\x81\x97\xe3\x81\xa6\xe3\x82\x8b hvorved man benyttede de faktiske kanji for "otome", \xe4\xb9\x99\xe5\xa5\xb3. Sidstn\xc3\xa6vnte navn blev beholdt til manga og anime.\n_START_SECTION_\nSkolen\n_START_PARAGRAPH_\nDen prim\xc3\xa6re lokalitet for historien er et privat gymnasium for piger. Den \xc3\xa5benlyst katolske skole blev grundlagt i 1886 af en af Mizuhos forf\xc3\xa6dre og har som motto "barmhjertighed og tilgivelse". At skolen efter alt d\xc3\xb8mme om end usagt er katolsk er i \xc3\xb8vrigt lidt bem\xc3\xa6rkelsesv\xc3\xa6rdigt, da kun 0,4\xc2\xa0% af den japanske befolkning er medlemmer af den romerskkatolske kirke._NEWLINE_Skolens navn i det oprindelige pc-spil og h\xc3\xb8respil-cd\'erne var Keisen Pigeskole (\xe6\x81\xb5\xe6\xb3\x89\xe5\xa5\xb3\xe5\xad\xa6\xe9\x99\xa2, Keisen Jogakuin). Det viste sig imidlertid senere at ligne navnet p\xc3\xa5 en virkelig skole, hvorfor der efterf\xc3\xb8lgende foretoges navneskifte til Seiou Pigeskole (\xe8\x81\x96\xe6\x87\x89\xe5\xa5\xb3\xe5\xad\xa6\xe9\x99\xa2, Seiou Jogakuin). Dette navn er benyttet i PlayStation 2-spillet, mangaen og animeserien.\n_START_SECTION_\n\xc3\x86ldste\n_START_PARAGRAPH_\nEn gammel tradition p\xc3\xa5 skolen er, at eleverne hvert \xc3\xa5r i juni v\xc3\xa6lger en blandt sig som "\xc3\x86ldste (s\xc3\xb8ster)" (\xe3\x81\x8a\xe5\xa7\x89\xe3\x81\x95\xe3\x81\xbe, Oneesama, egentlig Respekteret \xc3\xa6ldre/\xc3\xa6ldste s\xc3\xb8ster eller (famili\xc3\xa6rt) Stores\xc3\xb8ster). Den valgte ses som nr. 1 blandt de \xc3\xa6ldre s\xc3\xb8stre. Der er kun f\xc3\xa5 pligter forbundet med det, men "\xc3\x86ldste" nyder en vis \xc3\xa6re og respekt og kan siges at kaste glans over tingene._NEWLINE_For at blive \xc3\x86ldste m\xc3\xa5 en kandidat opn\xc3\xa5 mindst 75\xc2\xa0% af stemmerne ved valget. Hvis ingen af kandidaterne opn\xc3\xa5r det i f\xc3\xb8rste valgrunde, overdrager den af kandidaterne med f\xc3\xa6rrest stemmer sin stemmeandel til en af de andre kandidater, og den, der til sidst opn\xc3\xa5r 75\xc2\xa0% eller mere, er valgt. Hvis ingen stiller op, bliver elevr\xc3\xa5dsformanden automatisk \xc3\x86ldste. I serien f\xc3\xa5r Mizuhi 82\xc2\xa0% af stemmerne i f\xc3\xb8rste runde og bliver dermed med det samme valgt som den 72. \xc3\x86ldste. Tidligere \xc3\x86ldste inkluderer hans mor Sachiho Miyanokouji 22 \xc3\xa5r f\xc3\xb8r seriens begyndelse og hans klassekammerat Sion Jujo som 71. \xc3\x86ldste et \xc3\xa5r f\xc3\xb8r seriens begyndelse. I spillet bliver Kana den 74. \xc3\x86ldste.\n_START_SECTION_\nVisual novel\n_START_PARAGRAPH_\nGameplayet i det oprindelige spil f\xc3\xb8lger et line\xc3\xa6rt forl\xc3\xb8b, hvor spilleren agerer ved p\xc3\xa5 bestemte tidspunkter at v\xc3\xa6lge mellem forskellige muligheder, der dukker op p\xc3\xa5 sk\xc3\xa6rmen, s\xc3\xa5dan som det typisk findes i visual novel-videospil. Hver bane er delt i otte afsnit, et mellemafsnit og en epilog. I slutningen af hvert afsnit vises an annoncering af n\xc3\xa6ste afsnit sammen med et smugkig. Hvert afsnit foreg\xc3\xa5r i en given m\xc3\xa5ned mellem juni og marts g\xc3\xa5ende fra f\xc3\xb8rste afsnit til epilogen. Mellemafsnittet er placeret mellem andet og tredje afsnit._NEWLINE_M\xc3\xa5let for den oprindelige versions gameplay var for spilleren at f\xc3\xa5 mulighed for at se scener, hvor Mizuho havde seksuelt samkvem med en af de seks heltinder, Mariya, Kana, Yukari, Ichiko, Takao og Hisako. Dette blev dog udeladt i b\xc3\xa5de PlayStation 2-spillet og animeserien, og i disse versioner er der ingen tegn p\xc3\xa5 fysisk samkvem mellem nogle af personerne. At Kei og Michiko har et homoseksuelt forhold til hinanden blev desuden st\xc3\xa6rkt nedtonet._NEWLINE_Det oprindelige spil udkom som pc-cd 28. januar 2005. PlayStation 2-udgaven fulgte 29. december 2005 og pc-dvd-version med fuld stemmeindtaling kom 28. april 2006. Desuden har Caramel Box Yarukibako og Caramel Box Yarukibako 2 der udsendtes hhv. 24. juni 2005 og 26. januar 2007 blandt sit indhold yderligere underafsnit._NEWLINE_29. april 2010 udsendte Alchemist spillet til PlayStation Portable._NEWLINE_19. februar 2012 annoncerede Manga Gamer, at de var g\xc3\xa5et i gang med en engelsk overs\xc3\xa6ttelse af det originale spil, og at en udgivelsesdato vil blive annonceret senere.\n_START_SECTION_\nRomaner\n_START_PARAGRAPH_\nDet oprindelige spil har dannet basis for flere romaner:_NEWLINE_Den f\xc3\xb8rste var en romanserie i to bind skrevet af Saki Murakami og udgivet af Paradigm. Det f\xc3\xb8rste bind, der udkom 17. juni 2005, b\xc3\xa6rer titlen Imprisoned Princess ~Sion Chapter~ (\xe5\x9b\x9a\xe3\x82\x8f\xe3\x82\x8c\xe3\x81\xae\xe5\xa7\xab\xe5\x90\x9b\xef\xbd\x9e\xe7\xb4\xab\xe8\x8b\x91\xe7\xb7\xa8\xef\xbd\x9e, Toraware no Himegimi ~Shion hen~) og kredser om Sion. Det andet bind udkom 24. august 2005 med titlen ~Takako Chapter~ (\xe3\x81\xa8\xe3\x81\xbe\xe3\x81\xa9\xe3\x81\x86\xe3\x82\xb8\xe3\x83\xa5\xe3\x83\xaa\xe3\x82\xa8\xe3\x83\x83\xe3\x83\x88\xef\xbd\x9e\xe8\xb2\xb4\xe5\xad\x90\xe7\xb7\xa8\xef\xbd\x9e, Tomadou Jurietto ~Takako hen~) og kredser om Takako. Romanerne indeholder erotiske elementer og er uegnede for b\xc3\xb8rn._NEWLINE_En roman med samme titel som spillet udkom 24. august 2005 skrevet af Chihiro Minagawa og udgivet af Jive. Den kredser om Takakos scenarie._NEWLINE_Endelig er der udgivet en halvofficiel doujin-roman 25. december 2007 skrevet af spillet scenarie-forfatter og udgivet af Enterbrain. Romanen har titlen \xc3\x89toile in the Cherry Orchard (\xe6\xab\xbb\xe3\x81\xae\xe5\x9c\x92\xe3\x81\xae\xe3\x82\xa8\xe3\x83\x88\xe3\x83\xaf\xe3\x83\xbc\xe3\x83\xab, Sakura no Sono no Etowaaru) og bygger videre p\xc3\xa5 Kanas og Yukaris scenarier.\n_START_SECTION_\nManga\n_START_PARAGRAPH_\nEn mangaserie illustreret af Kanao Araki og baseret p\xc3\xa5 spillet gik i seinen-mangamagasinet Dengeki Daioh 21. september 2006 \xe2\x80\x93 27. juni 2008. F\xc3\xb8rste bind med serien udkom 27. august 2007 og andet bind 27. september 2008._NEWLINE_En 4-billede-stribe-serie med titlen \xe3\x83\x9e\xe3\x82\xb8\xe3\x82\xad\xe3\x83\xa5\xe3\x83\xbc\xef\xbc\x94\xe3\x82\xb3\xe3\x83\x9e\xe4\xb9\x99\xe5\xa5\xb3\xe3\x81\xaf\xe3\x81\x8a\xe5\xa7\x89\xe3\x81\x95\xe3\x81\xbe\xe3\x81\xab\xe6\x81\x8b\xe3\x81\x97\xe3\x81\xa6\xe3\x82\x8b (Mazukyuu 4 koma Otome wa Boku ni Koishiteru) gik i magasinet Magi-Cu. Den er udgivet i 12 samlinger 26. marts 2007 \xe2\x80\x93 25. marts 2009.\n_START_SECTION_\nInternetradishow\n_START_PARAGRAPH_\nEt radioshow p\xc3\xa5 Internettet beregnet til at promovere animeserien blev udsendt 5. oktober 2006 \xe2\x80\x93 27. marts 2008 under navnet Seio Girls School Broadcasting Station (\xe8\x81\x96\xe6\x87\x89\xe5\xa5\xb3\xe5\xad\xa6\xe9\x99\xa2\xe6\x94\xbe\xe9\x80\x81\xe5\xb1\x80, Seiou Jogakuin Housoukyoku). Showet blev produceret af Animate TV, sendtes hver torsdag og havde Miyu Matsuki som Sion Jujo og Yuko Goto som Ichiko Takashima som v\xc3\xa6rter. Der blev produceret 74 afsnit der korresponderede med seriens figurer daglige liv. Undervejs var der forskellige g\xc3\xa6ster s\xc3\xa5 som Chiaki Takahashi i afsnit 6 og 7 som Takako Itsukushima, Akemi Kanda i afsnit 7 og 12 som Kana Suoin, Ayano Matsumoto i afsnit 15 og 16 som Yukari Kamioka og Madoka Kimura i afsnit 19 og 20 som Kimie Sugawara. Radioshowets afsnit er udsendt p\xc3\xa5 fire cd\'er mellem 9. maj 2007 og 6. februar 2008.\n_START_SECTION_\nAnimeserien\n_START_PARAGRAPH_\nEn animeserie i 12 afsnit udsendtes f\xc3\xb8rste gang 8. oktober 2006 \xe2\x80\x93 24. december 2006. Ved den efterf\xc3\xb8lgende dvd-udgivelse suppleredes med et ekstra uafh\xc3\xa6ngigt afsnit Tsunderella._NEWLINE_Serien (undtagen ekstraafsnittet) f\xc3\xb8lger skole\xc3\xa5rets gang fra Mizuhos start p\xc3\xa5 skolen i for\xc3\xa5ret frem til nyt\xc3\xa5rsballet. En s\xc3\xa6rlig detalje i den forbindelse er, at da figurerne i selve serien i afsnit 7 skifter fra den hvide sommeruniform til den sorte vinteruniform, g\xc3\xb8r de det ogs\xc3\xa5 i introen. Undtagen er dog afsnit 12, hvor der ingen intro er, og det uafh\xc3\xa6ngige afsnit 13, der har samme intro som afsnit 1-6. En anden undtagelse er Ichiko, der er i hvid sommeruniform i alle introer og de afsnit, hun medvirker i, i det hun d\xc3\xb8de om sommeren og nu som sp\xc3\xb8gelse ikke p\xc3\xa5virkes fysisk af \xc3\xa5rets gang._NEWLINE_Animeserien blev udsendt p\xc3\xa5 fire dvd\'er i Japan 11. januar-4. april 2007 fordelt med fire afsnit p\xc3\xa5 den f\xc3\xb8rste og tre p\xc3\xa5 hver af de andre. Dvd\'erne udsendtes b\xc3\xa5de i normale og eksklusive udgaver, begge i \xc3\xb8vrigt nummereret med romertal, I, II, III og IV. Serien er desuden blev udsendt i USA med engelske undertekster under navnet Otoboku: Maidens Are Falling for Me og i form af tre dvd\'er fordelt med fem afsnit p\xc3\xa5 den f\xc3\xb8rste og fire p\xc3\xa5 hver af de andre.\n_START_SECTION_\nCd\'er\n_START_PARAGRAPH_\nB\xc3\xa5de det oprindelige spil og animeserien har givet anledning til en r\xc3\xa6kke cd\'er med soundtrack og h\xc3\xb8respil. For overskuelighedens skyld er de nedenfor oplistet i tabelform.'